《仙池岩》
宋代·胡楚材

崚嶒插天山，仙池在绝顶。
无源水自溢，泓澄照天镜。
鱼依藻荇深，龙藏密穴静。
天意欲为雨，烟雾如炉甑。
至今山下田，势不忧旱横。
划然齐景开，仰看飞泉进。
一道翠微间，长剑倚天净。
群山列画屏，高下相辉映。
安得丹青手，写此绝胜境。
挂我草堂中，吟望免延颈。
不负山水心，永谢利名阱。

作者简介：宋睦州寿昌人，字公乔。仁宗庆历六年进士。历授广德、仪真判官，调嘉兴幕。以刚直忤权贵，官仅校书郎，遂退居不仕，以琴书自适。